PATVIRTINTA

Šilalės rajono savivaldybės administracijos direktoriaus 2022 m. spalio 27 d. įsakymu Nr. DĮV-796

**LOBISTINĖS VEIKLOS PRIEŽIŪROS ŠILALĖS RAJONO SAVIVALDYBĖS ADMINISTRACIJOJE TVARKOS APRAŠAS**

**I SKYRIUS**

**BENDROSIOS NUOSTATOS**

1.  Lobistinės veiklos priežiūros Šilalės rajono savivaldybės administracijoje tvarkos aprašas(toliau – Aprašas) nustato Šilalės rajono savivaldybės (toliau – Savivaldybė) administracijos valstybės tarnautojų ir darbuotojų, dirbančių pagal darbo sutartis (toliau – Darbuotojai), atžvilgiu vykdytos lobistinės veiklos deklaravimo ir šios veiklos priežiūros Savivaldybės administracijoje tvarką.

2. Apraše vartojamos sąvokos suprantamos taip, kaip jos apibrėžtos Lietuvos Respublikos lobistinės veiklos įstatyme (toliau – Lobistinės veiklos įstatymas).

**II SKYRIUS**

**LOBISTINĖS VEIKLOS DEKLARAVIMAS**

3. Darbuotojų atžvilgiu vykdytą lobistinę veiklą Lobistinės veiklos įstatymo ir Aprašo nustatyta tvarka privalo deklaruoti Darbuotojai, kurie pagal teisės aktų nustatyta tvarka jiems suteiktas pareigines funkcijas dalyvauja rengiant, svarstant teisės aktų projektus ir juos priimant (toliau – Deklaruojantis asmuo), išskyrus Lobistinės veiklos įstatymo 5 straipsnio 3 dalyje nurodytus valstybės tarnautojus, kurie jų atžvilgiu vykdytą lobistinę veiklą deklaruoja Lobistinės veiklos įstatymo ir Vyriausiosios tarnybinės etikos (toliau – VTEK) nustatyta tvarka.

4. Deklaruojantis asmuo privalo deklaruoti jo atžvilgiu vykdytą lobistinę veiklą dėl kiekvieno teisės akto projekto ne vėliau kaip per septynias dienas nuo lobistinės veiklos dėl konkretaus teisės akto projekto pradžios (žodinio ar rašytinio (taip pat ir elektroninėmis priemonėmis) teisės akto projekto nuostatų aptarimo su lobistu).

5. Deklaruojantis asmuo, deklaruodamas jo atžvilgiu vykdytą lobistinę veiklą, užpildo Aprašo priede nurodytą asmens, kurio atžvilgiu vykdyta lobistinė veikla, deklaraciją (toliau – Deklaracija), ją pasirašo ir per dokumentų valdymo sistemą ,,Kontora“ (toliau – DVS) pateikia ir Savivaldybės administracijos vyriausiajam specialistui, atsakingam už korupcijai atsparios aplinkos kūrimą (toliau – Administracijos vyriausiasis specialistas).

6. Administracijos vyriausiasis specialistas ne vėliau kaip kitą darbo dieną Deklaraciją registruoja DVS ir pateikia susipažinti Savivaldybės administracijos direktoriui arba Savivaldybės merui.

7. Tais atvejais, kai lobistinė veikla vykdoma iškart kelių Darbuotojų atžvilgiu, gali būti pildoma viena Deklaracija, kurioje nurodomi visi Darbuotojai, kurių atžvilgiu vykdyta lobistinė veikla. Tokią Deklaraciją DVS pasirašo visi joje nurodyti Darbuotojai, kurių atžvilgiu vykdyta lobistinė veikla.

8. Jei Deklaruojančiam asmeniui nėra žinoma visa informacija, kuri turi būti nurodoma Deklaracijoje, Deklaruojantis asmuo turi nurodyti tik tą informaciją, kuri jam yra žinoma ir (arba) viešai skelbiama Vyriausiosios tarnybinės etikos komisijos (toliau – VTEK) interneto svetainėje skelbiamame lobistų sąraše.

9. Lobistine veikla nėra laikoma veikla, nurodyta Lobistinės veiklos įstatymo 7 straipsnyje, taip kaip ji aiškinama Rekomendacinėse gairėse „Dėl lobistinės veiklos ir įtakos teisėkūrai“, patvirtintose Vyriausiosios tarnybinės etikos komisijos 2020 m. gruodžio 16 d. sprendimu KS-171. Lobistinė veikla yra neteisėta, jeigu: lobistas nedeklaruoja lobistinės veiklos Lobistinės veiklos įstatymo nustatyta tvarka; lobistinę veiklą vykdo į lobistų sąrašą neįrašytas asmuo.

**III SKYRIUS**

**DARBUOTOJŲ, KURIEMS LOBISTINE VEIKLA SIEKIAMA DARYTI ĮTAKĄ, PAREIGOS**

10. Darbuotojai, kuriems lobistine veikla siekiama daryti įtaką, privalo sudaryti sąlygas lobistams įgyvendinti Lobistinės veiklos įstatymo 4 straipsnio 1 dalyje nustatytas teises, nevaržyti teisėtos lobistų veiklos ir leisti jiems nekliudomai įgyvendinti lobistinės veiklos užsakovų, lobistinės veiklos naudos gavėjų teisėtus interesus, taip pat sudaryti sąlygas VTEK atlikti įstatymuose nustatytas lobistinės veiklos priežiūros funkcijas.

11. Darbuotojams, kuriems lobistine veikla siekiama daryti įtaką, draudžiama iš lobistų priimti dovanas ar kitokį atlygį.

12. Darbuotojai, kuriems lobistine veikla siekiama daryti įtaką, turi:

12.1. įsitikinti, kad asmuo, kuris siekia daryti įtaką, yra įrašytas į lobistų sąrašą;

12.2. laiku ir tinkamai deklaruoti jų atžvilgiu vykdomą lobistinę veiklą;

12.3. išsiaiškinti lobistinės veiklos užsakovą, lobistinės veiklos naudos gavėją ir konkretų norimą priimti arba nepriimti teisės akto projektą, papildomą informaciją;

12.4. informuoti žodžiu ar elektroniniu paštu savo tiesioginį vadovą apie kiekvieną planuojamą susitikimą su lobistu ir susitikti su lobistu tik gavus tiesioginio vadovo leidimą. Pasibaigus susitikimui, pateikti tiesioginiam vadovui informaciją apie įvykusį pokalbį;

12.5. priimti kvietimus į lobistų organizuojamus renginius tik įvertinus, ar toks susitikimas nesukels interesų konflikto rizikos ir nekels abejonių dėl Savivaldybės administracijos veiklos skaidrumo;

12.6. atsisakyti lobistų asmeninių kvietimų susitikti su lobistais, lobistinės veiklos užsakovais, lobistinės veiklos naudos gavėjais ir jų atstovais po darbo valandų neoficialioje aplinkoje (kavinėse, restoranuose ar kt.);

12.7. pateikti lobistui informaciją, kurios jis prašo, kurią jis turi teisę gauti ir kuri numatyta Lobistinės veiklos įstatymo 4 straipsnio 1 dalyje, laikantis Lietuvos Respublikos teisės gauti informaciją ir duomenų pakartotinio naudojimo įstatyme nustatytos tvarkos ir terminų;

12.8. esant poreikiui kviesti lobistą dalyvauti rengiamuose susitikimuose, posėdžiuose, pasitarimuose dėl teisės akto projekto;

12.9. teikti informaciją lobistui tik turint įgaliojimą tai daryti ir laikantis asmens duomenų apsaugos ir konfidencialumo reikalavimų.

13. Darbuotojai lobistų kreipimusis nagrinėja Asmenų prašymų ir skundų nagrinėjimo Šilalės rajono savivaldybės administracijoje taisyklių, patvirtintų Šilalės rajono savivaldybės administracijos direktoriaus 2022 m. balandžio 28 d. įsakymu Nr. DĮV-338 „Dėl Asmenų prašymų ir skundų nagrinėjimo Šilalės rajono savivaldybės administracijoje taisyklių patvirtinimo“, nustatyta tvarka.

14. Darbuotojas, gavęs nagrinėti kreipimąsi dėl Savivaldybės administracijos kompetencijai priskirtino teisės akto (ar jo pakeitimo) priėmimo arba nepriėmimo, patikrina, ar kreipimasis atitinka lobistinės veiklos, apibrėžtos Lobistinės veiklos įstatyme, požymius.

15. Lobistui, kurio kreipimasis atitinka visus Lobistinės veiklos įstatyme nurodytus lobistinės veiklos požymius, sudaroma galimybė įgyvendinti Lobistinės veiklos įstatymo 4 straipsnio 1 dalyje nurodytas teises.

**IV SKYRIUS**

**LOBISTINĖS VEIKLOS PRIEŽIŪRA**

16. Aprašo nuostatų laikymąsi Savivaldybės administracijoje koordinuoja ir kontroliuoja Administracijos vyriausiasis specialistas, kuris:

16.1. prižiūri, ar Deklaruojantys asmenys laiku ir tinkamai pateikia Deklaracijas;

16.2. konsultuoja Darbuotojus dėl Deklaracijų pildymo ir pateikimo;

16.3. tikrina pateiktas Deklaracijas ir nustatęs trūkumų – netikslumų, kilus abejonių dėl nurodytos informacijos tikrumo – ne vėliau nei kitą darbo dieną po Deklaracijos gavimo dienos tarnybiniu elektroniniu paštu nurodo juos Deklaruojančiam asmeniui, nurodydamas terminą trūkumams pašalinti ir patikslintai Deklaracijai pateikti;

16.4. jeigu yra gauta pagrįstos informacijos apie tai, kad Deklaruojantis asmuo nesilaiko ar netinkamai laikosi Aprašo nuostatų, informuoja Deklaruojantį asmenį apie Apraše jam nustatytas pareigas;

16.5. VTEK prašymu teikia jai informaciją apie Deklaruojančių asmenų deklaruotą jų atžvilgiu vykdytą lobistinę veiklą;

16.6. konsultuojasi su VTEK dėl tinkamo, laiku atliekamo ir proporcingo Lobistinės veiklos įstatymo įgyvendinimo Savivaldybės administracijoje;

16.7. jeigu yra gauta pagrįstos informacijos, kad galimai buvo pažeistas Lobistinės veiklos įstatymas, kreipiasi į VTEK.

**V SKYRIUS**

**BAIGIAMOSIOS NUOSTATOS**

17. Deklaracijose pateikti asmens duomenys Lobistinės veiklos įstatymo nuostatų įgyvendinimo ir vidaus administravimo (dokumentų valdymo) tikslais tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo reikalavimų.

18. Deklaruojančių asmenų užpildytos Deklaracijos viešai neskelbiamos. Su Deklaruojančių asmenų pateiktomis Deklaracijomis turi teisę susipažinti Savivaldybės administracijos direktorius ir jo pavaduotojas, Savivaldybės meras ir jo pavaduotojas, Administracijos vyriausiasis specialistas. Su Deklaracijomis susipažinę asmenys turi užtikrinti šių Deklaracijų duomenų konfidencialumą.

19. VTEK prašymu informacija apie Deklaruojančių asmenų deklaruotą jų atžvilgiu vykdytą lobistinę veiklą teisės aktų nustatyta tvarka pateikiama VTEK, kuri įstatymų nustatyta tvarka prižiūri lobistinę veiklą.

20. Už Deklaracijos nepateikimą, pavėluotą Deklaracijos pateikimą, žinomai neteisingą deklaruotinų duomenų nurodymą arba deklaruotinų duomenų nenurodymą (išskyrus atvejus, kai Deklaruojantis asmuo dėl objektyvių priežasčių nežino šių duomenų) teisės aktų nustatyta tvarka atsako Deklaruojantis asmuo.

21. Darbuotojai, pažeidę Aprašo reikalavimus, atsako Lobistinės veiklos įstatymo, Lietuvos Respublikos teisėkūros pagrindų įstatymo, Lietuvos Respublikos valstybės tarnybos įstatymo ar Lietuvos darbo kodekso nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_

Lobistinės veiklos priežiūros Šilalės rajono savivaldybės administracijoje tvarkos aprašo

Priedas

**(Asmens, kurio atžvilgiu vykdyta lobistinė veikla, deklaracijos forma)**

**ASMENS, KURIO ATŽVILGIU VYKDYTA LOBISTINĖ VEIKLA, DEKLARACIJA**

\_\_\_\_\_\_\_\_\_\_ Nr.\_\_\_\_\_\_\_\_

|  |  |
| --- | --- |
| Deklaracijos pateikimo data |  |
| Lobistinės veiklos pradžios data |  |
| **Asmuo, kurio atžvilgiu vykdyta lobistinė veikla:** | |
| Vardas ir pavardė |  |
| Darbovietė |  |
| Pareigos |  |
| Elektroninio pašto adresas |  |
| **Teisės aktas, teisės akto projektas, dėl kurio vykdyta lobistinė veikla:** | |
| Teisės akto pavadinimas |  |
| Teisės akto, teisės akto projekto, dėl kurio vykdyta lobistinė veikla, lobisto norimo pakeisti dalyko trumpas apibūdinimas |  |
| Ar asmeniui, kuriam lobistine veikla buvo siekiama daryti įtaką, buvo pateiktas konkretus teisės akto projektas ir siūloma inicijuoti šio teisės akto projekto svarstymą | **Taip / ne** (*nereikalingą žodį išbraukti*) |
| Ar tai yra papildoma (ne pirma) lobistinė veikla dėl to paties teisės akto projekto | **Taip\* / ne** (*nereikalingą žodį išbraukti*) |
| **Lobistas, lobistinės veiklos užsakovas ir naudos gavėjas:** | |
| Lobisto vardas, pavardė (kai lobistas fizinis asmuo) ar pavadinimas (kai lobistas juridinis asmuo). |  |
| Lobisto (juridinio asmens) atstovas |  |
| Lobisto elektroninio pašto adresas |  |
| Lobistinės veiklos užsakovo vardas, pavardė (kai užsakovas fizinis asmuo) ar pavadinimas (kai užsakovas juridinis asmuo) |  |
| Lobistinės veiklos naudos gavėjo vardas, pavardė (kai užsakovas fizinis asmuo) ar pavadinimas (kai užsakovas juridinis asmuo) |  |
| Papildomi komentarai |  |

*\*Jeigu tai yra papildoma lobistinė veikla dėl to paties teisės akto projekto, nurodykite ankstesnės / ankstesnių asmens, kurio atžvilgiu vykdyta lobistinė veikla, deklaracijos / deklaracijų registracijos numerį / numerius ir datą / datas.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                                                     \_\_\_\_\_\_\_\_\_\_\_\_\_\_\_\_\_\_\_\_\_

*(Darbuotojo pareigų pavadinimas*)                                                                (v*ardas, pavardė)*